paragraph_text: Rudolf I. Habsburški (dvorac Limburg, Breisgau, 1. svibnja 1218. – Speyer, 15. srpnja 1291.), grof Habsburga (o. 1240. – 1291.), rimsko-njemački kralj (1273. – 1291.), austrijski i štajerski vojvoda (1278. – 1282.) i koruški vojvoda (1278. – 1286.). Bio je prvi Habsburgovac koji se popeo na njemačko carsko prijestolje. Odlučio je proširiti posjed svoje obitelji i tako podići moć Habsburgovaca. Pobijedivši češkog kralja Otakara, koji ga nije htio priznati za cara, Rudolf se domogao austrijskih zemalja. Austrijske zemlje postat će obiteljskim posjedom Habsburgovaca i središtem vlasti.